CELEX: C2006/294/118
Language: da
Date: 2006-12-02 00:00:00
Title: Sag T-274/06: Sag anlagt den 6. oktober 2006 — Estaser El Mareny mod Kommissionen

2.12.2006   
            
            
               DA
            
            
               Den Europæiske Unions Tidende
            
            
               C 294/58
            
         Sag anlagt den 6. oktober 2006 — Estaser El Mareny mod Kommissionen
   (Sag T-274/06)
   (2006/C 294/118)
   Processprog: spansk
   Parter
   
      Sagsøger: Estaser El Mareny, S.L. (Valencia, Spanien) (ved abogados A. Hernández Pardo, S. Beltrán Ruiz og L. Ruiz Ezquerra)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 12. april 2006 om en procedure i henhold til EF-traktatens artikel 81 (sag COMP/B-1/38.348 Repsol CPP) annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Denne sag er anlagt til prøvelse af Kommissionens beslutning af 12. april 2006, hvorved den sagsøgte institution accepterede REPSOL CPP's tilsagn i overensstemmelse med artikel 9, stk. 1, i Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (1).
   Beslutningen indgår i den procedure, som blev indledt efter REPSOL CPP's begæring om en negativattest, eller hvis dette ikke var muligt, en individuel fritagelse, vedrørende de standardaftaler og/eller -kontrakter, hvormed selskabet tilrettelagde sin virksomhed med distribution af motorbrændstoffer på tankstationer i Spanien.
   I de tilsagn, som Kommissionen accepterede, forpligtede REPSOL CPP sig til blandt andet at forøge antallet af tankstationer, som kan skifte leverandør, idet REPSOL CPP påtog sig at give ejerne eller forpagterne af tankstationerne mulighed for at frigøre sig for de tinglige rettigheder i form af brugsret eller bygningsret, selv om det til gengæld herfor blev pålagt tankstationerne at overholde en række betingelser.
   Sagsøgeren, der er forpagter af en tankstation, og som havde indgået en leveringskontrakt med REPSOL CPP, har til støtte for påstandene gjort følgende gældende:
   
               a)
            
            
               REPSOL CPP's kontrakter med tankstationerne var og er i strid med de tidsbegrænsninger, som konkurrenceklausuler er undergivet i henhold til fællesskabsbestemmelserne. Kommissionen var faktisk inden REPSOL CPP's tilsagn indstillet på at træffe en afgørelse om, at der var tale om en overtrædelse og anmode om, at den bringes til ophør.
            
         
               b)
            
            
               Følgelig bør de i sagen omhandlede kontrakter anses for ikke at have retsvirkninger i henhold til artikel 81, stk. 2, EF.
            
         
               c)
            
            
               Kommissionen kan ikke forsøge at godkende disse kontrakter ved at anvende ordningen med tilsagn, når den ikke forpligter den overtrædende erhvervsdrivende til straks at bringe den restriktive praksis til ophør, men kun pålægger denne at give en mulighed for tidligere frigørelse. Selv om den urimeligt lange varighed af konkurrenceklausulerne desuden er årsag til overtrædelsen af konkurrencereglerne, kræves det af forpagteren, at denne for at kunne frigøre sig for retsforholdet betaler en pris, der bl.a. beregnes på baggrund af det antal år, som resterer af den varighed, der blev fastlagt for den tinglige rettighed.
            
         Sagsøgeren har endelig gjort gældende, at der er sket en tilsidesættelse af princippet, hvorefter en borger ikke må drage fordel af sine egne ulovlige handlinger eller opnå ugrundet berigelse.
   
      (1)  EFT L 1 af 4.1.2003, s. 1.